Karácsony Gergely főpolgármester és Baranyi Krisztina ferencvárosi polgármester rendkívüli sajtótájékoztatót tartott a 2023-as budapesti atlétikai világbajnoksággal kapcsolatban. Az Index beszámolója szerint Karácsony az alábbi öt pont teljesítését várja a kormánytól, és amennyiben feltételei teljesülnek, akkor támogatja az atlétikai vb megrendezését és az ahhoz szükséges stadion felépítését.

Az elkövetkező öt évben a kormány költsön 50 milliárd forintot a budapesti járóbeteg- és szakellátásra.

A stadion megépítésével együtt induljon meg a zöldfelületek növelése, a Csepeli Nagyerdő Program beindítása. A főpolgármester Budapest új tüdejét, egy új Városliget kialakítását tervezi. Nem szeretné, ha Csepelen új élsportberuházások lennének.

Olyan beruházást szeretnének látni, ami nemcsak az élsportot szolgája, azt akarják, hogy a tömegsport és a kulturális rendezvények előtt is nyitott legyen a létesítmény, a ferencvárosi polgárok életét is szolgálja.

Minden szerződés legyen nyilvános, a lehető legátláthatóbb módon költsék el a pénzt.

A kormány tartsa fenn korábbi elkötelezettségét a nagy, fővárosi közlekedési célú beruházások mellett.

Karácsony arra kéri a kormányt, hogy fogadják el ezeket a szempontokat és azt is elvárja, hogy minderről még idén szülessen kormányhatároztat.

A döntés közben egyre sürgetőbbé vált, miután Sebastian Coe, a Nemzetközi Atlétikai Szövetség elnöke levélben fordult a magyar szövetséghez és kormányhoz, ebben arról ír, hogy november végéig választ vár a 2023-as világbajnokság megrendezésével kapcsolatban.

Ha bármilyen okból kifolyólag nem épül fel a központ – ami komoly következménnyel jár a 2023-as budapesti atlétikai világbajnokság megrendezésére –, haladéktalanul új házigazdát kell találnunk az eseménynek

– áll a levélben.

Karácsony egyeztetett is Coe- val, a Facebook-oldalán azt írta, tájékoztatta a szövetség elnökét a feltételeiről, amelyeket szerdán beterjeszt a Fővárosi Közgyűlés elé. „Elnök úr egyetértett velem abban, hogy a globális sportrendezvényeknek túl kell mutatniuk önmagukon, társadalmi, egészségügyi, ökológiai és pénzügyi szempontból is fenntarthatónak, hatékonynak kell lenniük; a 2012-es londoni olimpia szervezőbizottsági elnökeként számára is elsődlegesek voltak ezek a szempontok” – közölte Karácsony.

Kiemelt kép: Mohos Márton/24.hu